b'\n_START_ARTICLE_\nThomas Helmig\n_START_SECTION_\nBiografi\n_START_PARAGRAPH_\nThomas Helmig voksede op i en s\xc3\xb8skendeflok p\xc3\xa5 fire i et l\xc3\xa6gehjem i Aarhus-forstaden Eg\xc3\xa5. Den musikalske l\xc3\xb8bebane tog sin begyndelse i forbindelse med for\xc3\xa6ldrenes skilsmisse. Skilsmissen skabte uro og utryghed for den lille Thomas, og han s\xc3\xb8gte ro ved klaveret. Allerede i en alder af 6 \xc3\xa5r var han derfor autodidakt pianist, og allerede i 4. klasse dannede han sit f\xc3\xb8rste band, \'Heavy Oil\', sammen med nogle venner. Hans store forbillede var Gasolin\'._NEWLINE_Som 13-\xc3\xa5rig beherskede han, udover klaveret, guitar og slagt\xc3\xb8j \xe2\x80\x93 han fik derefter en fast plads som trommeslager i ungdomsbandet \'High Power Satisfaction\', som mest spillede i den lokale ungdomsklub. Kort tid efter sin indtr\xc3\xa6den i bandet som hidtil mest havde spillet kopier af blandt andre The Rolling Stones, Creedence Clearwater Revival, Shu-bi-dua og Gasolin\' begyndte han at levere b\xc3\xa5de tekster og musik til bandet._NEWLINE_Efter at have afsluttet folkeskolen fra S\xc3\xb8lystskolen i Eg\xc3\xa5 begyndte han p\xc3\xa5 gymnasiet. Men han besluttede sig for at forlade gymnasiet allerede i 1.G for at hellige sig musikken. Han tog i stedet til USA som udvekslingsstudent gennem YFU p\xc3\xa5 en high school, hvor han opdagede Motown-musikken og fandt sammen med nogle soul-musikere i Detroit. Da han kom hjem deltog han i \'Kaksi Kuggas Band\' i 1981, som spillede rundt omkring i Aarhus.\n_START_SECTION_\nPrivatliv\n_START_PARAGRAPH_\nThomas Helmig blev gift med sangerinden S\xc3\xb8s Fenger den 2. oktober 1986 i Eg\xc3\xa5 Kirke i Aarhus, under stor mediebev\xc3\xa5genhed. I 1989 blev han skilt fra Fenger._NEWLINE_Helmig blev i 1991 k\xc3\xa6reste med fotomodellen Heidi Andersen. Den 18. august 1992 blev de for\xc3\xa6ldre til en datter. I juli 1995 blev parret gift i Risskov Kirke i Aarhus. Parret meddelte i april 1997, gennem en pressemeddelelse, at de efter "en tids adskillelse" skulle skilles._NEWLINE_Samtidig med offentligg\xc3\xb8relsen af skilsmissen fra Heidi Andersen, i april 1997, blev Thomas Helmig i medierne k\xc3\xa6det sammen den tidligere fotomodel Ren\xc3\xa9e Toft Simonsen. Den 24. juli 1998 blev de for\xc3\xa6ldre til s\xc3\xb8nnen Hugo. Parret blev gift den 26. august 2000 i Torslev Kirke i Brovst. Familien valgte i august 2005 at flytte til Malaga i det sydspanske Andalusien. I sommeren 2006 flyttede parret tilbage til \xc3\x85rhus-bydelen Risskov. I 2012 solgte parret deres villa i Risskov, og k\xc3\xb8bte i stedet en lejlighed p\xc3\xa5 Strandvejen i Aarhus._NEWLINE_I juni 2013 gik Thomas Helmig og Ren\xc3\xa9e Toft Simonsen fra hinanden, og den 9. september 2013 meddelte parret at de skulle skilles efter 17 \xc3\xa5r som par (heraf gift i 13 \xc3\xa5r). I den forbindelse udtalte parret i en f\xc3\xa6lles pressemeddelelse at de ville "forblive hinandens bedste venner resten af vores dage". I 2014 offentliggjorde Ren\xc3\xa9e Toft Simonsen at parret efter tre m\xc3\xa5neders adskillelse havde fundet sammen igen som par i oktober 2013.\n_START_SECTION_\n1980\'erne\n_START_PARAGRAPH_\nDet aarhusianske musikmilj\xc3\xb8 var p\xc3\xa5 dette tidspunkt, f\xc3\xb8rst i 1980\'erne, centreret omkring musikstederne Motown og Vestergade 58. Her kom Helmig, og her l\xc3\xa6rte han musikerne i funk-bandet Elevatordrengene at kende, og i 1983 blev han forsanger i bandet. De turnerede landet rundt i de f\xc3\xb8lgende to \xc3\xa5r med stor succes. Helmig debuterede som solist p\xc3\xa5 st\xc3\xb8ttesinglen "Afrika" i 1985. Det var her at pladeselskabet Genlyd Grammofon (der ejedes af rockgruppen Gnags) opdagede ham. _NEWLINE_Kort tid efter udkom debutpladen, som slet og ret hed Thomas. Albummet blev en mindre succes, mens balladerne "L\xc3\xa6g Dig Her Ved Siden Af Mig" og "Langt Ude" fik danskerne til at sp\xc3\xa6rre \xc3\xb8rerne op. Den 21-\xc3\xa5rige sanger fik ros for sit indf\xc3\xb8lte og varme udtryk. Allerede n\xc3\xa6ste \xc3\xa5r, 1986, kom efterf\xc3\xb8lgeren, 2, som indspilles af Thomas Helmig Band, som Thomas havde dannet med folk, som tidligere var med i Elevatordrengene \xe2\x80\x93 blandt andet trommeslageren Claes Anthonsen og guitaristen Palle Torp._NEWLINE_I 1987 udkom det mere rockede album K\xc3\xa6re maskine og medierne begyndte at kritisere ham for alt, fra h\xc3\xa5r til tekstunivers. Pladen Vejen v\xc3\xa6k udkom i 1988, denne gang uden navnet "...Brothers". Albummets var i overvejende grad bitre sange som var inspireret af Helmigs nyligt overst\xc3\xa5ede skilsmisse fra S\xc3\xb8s Fenger. Blandt andet rummer albummet monsterhittene "Nu hvor du har br\xc3\xa6ndt mig af" og "Det er mig der st\xc3\xa5r herude og banker p\xc3\xa5". F\xc3\xb8rstn\xc3\xa6vnte blev kritiseret voldsomt, men den er ikke desto mindre Helmigs mest popul\xc3\xa6re sang til dato. Vejen v\xc3\xa6k solgte 160.000 eksemplarer. Helmig medvirkede samme \xc3\xa5r i julesangen "N\xc3\xa5r sneen falder", sunget i duet med S\xc3\xb8s Fenger, og singlen "Den jeg elsker, elsker jeg", som blev indsunget til \xc3\xa6re for AIDS-Fondet, som senere skulle vise sig at blive endnu en klassiker.\n_START_SECTION_\n1990\'erne\n_START_PARAGRAPH_\nI 1990 udkom L\xc3\xb8vens hjerte, der blev d\xc3\xb8mt til at v\xc3\xa6re en fiasko af medierne, fordi den ikke solgte s\xc3\xa5 godt som forrige album. L\xc3\xb8vens hjerte havde dog i december 1990 allerede solgt over 85.000 eksemplarer. P\xc3\xa5 albummet vendte han igen tilbage til sine r\xc3\xb8dder i klassisk soul. Han blev samme \xc3\xa5r medejer af pladeselskabet Genlyd, som i 1992 blev solgt til det internationale selskab BMG._NEWLINE_Samme \xc3\xa5r udsendte Helmig sit f\xc3\xb8rste engelsksprogede album, Rhythm. Lyden var pr\xc3\xa6get af guitar med soul, og et enkelt nummer havde bes\xc3\xb8g af Cut\'N\'Moves rapper MC Zipp p\xc3\xa5 nummeret "Good Time Rewind". Helmig valgte ogs\xc3\xa5 at lave et cover af Bob Dylans "Memphis Blues Again" p\xc3\xa5 albummet. Rhythm var den f\xc3\xb8rste plade, der blev udgivet i udlandet, dog med titlen Thomas Helmig i udlandet, ligesom denne udgave indeholdt en engelsk version af "Giv mig din mund" fra L\xc3\xb8vens hjerte._NEWLINE_I 1993 medvirkede Helmig p\xc3\xa5 Cut\'N\'Move\'s andet album Peace, Love & Harmony p\xc3\xa5 sangen "Feel So Right". I august 1993 udkom albummet Say When, der blev indspillet i Los Angeles og produceret af Jai Winding. Albummet h\xc3\xb8stede tre Grammyer ved \xc3\xa5rets prisuddeling. 1994 blev \xc3\xa5ret, hvor Helmig fik sit helt store comeback med albummet Stupid Man. Titelnummeret og "Gotta Get Away from You" blev landeplager, og albummet solgte 250.000 eksemplarer \xe2\x80\x93 et uh\xc3\xb8rt tal i dansk musikliv. Han h\xc3\xb8stede seks Grammyer ved \xc3\xa5rets prisuddeling. Ogs\xc3\xa5 dette album udkom i udlandet, uden dog at blive nogen videre succes._NEWLINE_I 1995 skrev og indspillede han 15 nye sange, men skrottede det hele og rejste til USA, hvor han samarbejdede med produceren Timothy Christian Riley (Tony! Toni! Ton\xc3\xa9!). I 1996 udkom albummet Groovy Day. Albummet, der blev indspillet i USA, indeholdt stadig en del soul-inspireret musik, men blev oven p\xc3\xa5 succesen med Stupid Man, mindre godt modtaget. I 1997 udgav han sit f\xc3\xb8rste opsamlingsalbum, \xc3\x85rene g\xc3\xa5r (De st\xc3\xb8rste af de f\xc3\xb8rste), som indeholdt de st\xc3\xb8rste danske hits. Dog indeholdt albummet ogs\xc3\xa5 to nyere sange, som var de f\xc3\xb8rste dansksprogede sange, han havde udgivet siden 1990._NEWLINE_Thomas Helmigs satsning p\xc3\xa5 et internationalt gennembrud i 1990\'erne lykkedes ikke. Men til geng\xc3\xa6ld var han atter meget popul\xc3\xa6r i Danmark, hvilket ud over de h\xc3\xb8je salgstal afspejledes. I for\xc3\xa5ret 1999 udkom albummet Dream, som blev et hit hos publikum.\n_START_SECTION_\n2000\'erne\n_START_PARAGRAPH_\nI 2000 fejrede Helmig 15-\xc3\xa5rs-jubil\xc3\xa6um som musiker og udsendte sit andet opsamlingsalbum, Wanted, denne gang med de engelsksprogede hits. I 2001 udkom IsItYouIsItMe, hvor han igen vendte tilbage til soul\'en, men albummet blev ikke ikke videre godt modtaget blandt anmeldere og fans. I 2004 vendte han dog tilbage til singer-songwriter-stilen med albummet El Camino._NEWLINE_I 2004 blev Thomas Helmig udn\xc3\xa6vnt til H.C. Andersen-ambassad\xc3\xb8r og spillede for fulde huse p\xc3\xa5 \xc3\xa5rets El Camino-tour, som blandt andet indeholdt fem koncerter p\xc3\xa5 det k\xc3\xb8benhavnske spillested VEGA. Ren\xc3\xa9e Toft Simonsen udgav i 2005 en b\xc3\xb8rnebog med tilh\xc3\xb8rende CD-rom, som Thomas Helmig producerede musikken til._NEWLINE_Efter at have sunget p\xc3\xa5 engelsk siden 1990, udgav Helmig i november 2006 det dansksprogede album Helmig herfra, hvor han til dels vendte tilbage til sin karakteristiske 80\'er-lyd. Albummet blev sablet ned af anmelderne for at have banale tekster, men fansene kvitterede for at han var tilbage p\xc3\xa5 dansk og pladen fik dobbelt platin og har solgt 100.000 eksemplarer. Thomas Helmig var nomineret i fire kategorier til Danish Music Awards 2007._NEWLINE_Thomas Helmig udgav sit 14. studiealbum, Tommy Boy, den 2. november 2009. Albummet er produceret i samarbejde med producer og keyboardspiller S\xc3\xb8ren Runge, der i mange \xc3\xa5r har v\xc3\xa6ret en fast bestanddel af Helmigs liveband. Umiddelbart f\xc3\xb8r udgivelsen udkom singlen "100 dage", en duet med sangerinden Medina. Singlen blev i februar 2010 certificeret platin af IFPI mens albummet opn\xc3\xa5ede dobbelt-platin i marts samme \xc3\xa5r, for 60.000 solgte eksemplarer._NEWLINE_I anledningen af, at det er 25 \xc3\xa5r siden Thomas Helmig albumdebuterede, udkom bokss\xc3\xa6ttet Past Forward den 1. november 2010. Det indeholder 60 sange fordelt p\xc3\xa5 tre CD\'er, samt en live DVD med en koncertoptagelse fra Den Fynske Landsby i Odense, der blev optaget den 20. august 2010. Albummet debuterede som nummer et p\xc3\xa5 den danske album-hitliste, og Helmig har s\xc3\xa5ledes haft nummer-\xc3\xa9t-albums i fire \xc3\xa5rtier, fra 1980\'erne til 2010\'erne.\n_START_SECTION_\n2011 \xe2\x80\x93 i dag\n_START_PARAGRAPH_\nI 2011 medvirkede Helmig p\xc3\xa5 Laust Sonne-nummeret "Disco Heart". Sangen blev til efter Laust Sonne m\xc3\xb8dte Thomas Helmig i byen, hvor de blev enige om at lave et nummer sammen. Ved Danish Music Awards 2012 modtog Thomas Helmig \xc3\x86resprisen._NEWLINE_Den 1. november 2013 udkom Helmigs femtende studiealbum, KH Helmig.\n_START_SECTION_\nH\xc3\xa6der og kritik\n_START_PARAGRAPH_\nI 2012 modtog Thomas Helmig \xc3\x86resprisen ved Danish Music Awards 2012._NEWLINE_Forskningsbibliotekar Henrik Smith-Sivertsen har sagt om Thomas Helmigs tekster: "Hans musik og tekster er blevet udlagt som banale, og hans tekster \xc3\xa9r jo kropstekster, men det er, fordi han har valgt det banale, det kropslige. Det er jo det, soul handler om. I hans tekster er der altid en dialektik, to forskellige modpoler: f. eks. altid/aldrig, alene/sammen med andre."'